**Poštovani gospodine predsjedniče Akademije tehničkih znanosti Hrvatske profesore Vladimir Andročec, poštovani uzvanici i gosti, poštovane članice i članovi Akademije tehničkih znanosti Hrvatske**

Pripala mi je ugodna čast da se u ovoj katedrali visokog školstva u Republici Hrvatskoj zahvalim u ime svih onih kojima su danas odlukom Predsjedništva Akademije dodijeljene godišnje nagrade za 2015. godinu.

Nagrade „Vera Johanides“, „Rikard Podhorsky“ i „Moć znanja“ predstavljaju piramidu, čiji temelj čine mladi istraživači koji nisu članovi akademije, ali da njih nema ni piramida ne bi mogla opstati. I upravo unutar nagrade „Vera Johanides“ postoji i jedna nagrada za pristupnika iz gospodarstva. To, što ove godine nije bilo prijedloga, treba nas posebno zabrinuti. Mi smo inženjeri, naša struka je osnova opstanka svijeta, jer svi proizvodi su rezultat rada i stvaranja inženjera. Neću se vraćati na nedavnu prošlost u Hrvatskoj kada je i pozicija i opozicija u Hrvatskom saboru prihvatila izmjene zakona o visokom školstvu i ukinula zvanje inženjera. Da, vratili smo zvanje inženjera inicijativom naše Akademije. Upravo zbog toga meni je nažalost draži naš engleski naziv „Croatian academy of engineering“, jer tada nisu bitne tehničke ili biotehničke znanosti već inženjerski pristup problemu i njegovo rješenje. Uveli smo i dan inženjera, ali to se ne smije svesti samo na dvosatnu proslavu, već na shvaćanje da, kako u medijima tako i svuda, trebamo isticati svoje inženjersko obrazovanje. Sjećamo se nekadašnjeg saveznog premjera dipl. ing. Ante Markovića, koji je uvijek tako predstavljan, a tvrtka koju je tada vodio i danas je ponos inženjerskih dostignuća, ne samo u Hrvatskoj već i u svijetu.

Godišnja nagrada „Rikard Podhorsky“ dodijeljena je zaslužnim pojedincima, članovima Akademije, koji su svoje istraživačke rezultate usmjerili prema neposrednoj proizvodnji, koja se jednim dijelom i njihovom zaslugom svakim danom obnavlja i povećava nacionalni dohodak.

Kako pripremamo mlade inženjere da i oni jednog dana mogu postati uspješni inženjeri-znanstvenici? Zar moraju otići u inozemstvo poput našeg međunarodnog člana prof. Marina Soljačića koji je tamo ostvario više od 80 patenata? Koliko patenata je citirano u pregledu literature diplomskih radova i doktorskih disertacija mladih istraživača inženjera kojima smo mentori?. Gotovo niti jedan. Ako ih mi ne podučimo o znanju koje je pohranjeno u bazama patenata, Hrvatska će i dalje ostati na začelju po broju patenata u svijetu.

Kako doći na vrh ranije navedene piramide i uči u konkurenciju za nagradu Moć znanja?

Mnogo, među nama članovima Akademije, ima zaslužnih pojedinaca koji su primili ili će primiti ovo priznanje, za koje se usudim reći da je, prema jasnim kriterijima odabira, najviša u području inženjerstva u Republici Hrvatskoj.

Nagrada se sastoji od dva bitna djela i to: Osobni znanstveni doprinos i doprinos u izvršenju programa i radu u Akademiji. Mi Akademiju razvijamo na volonterskoj osnovi, kao neprofitnu organizaciju, svojim osobnim doprinosom i prilozima iz gospodarstva osiguravamo da svi vi možete primiti pored ostalog i naše najznačajnije izdanje, a to je godišnjak – koji je jedinstven među godišnjacima srodnih akademija u svijetu.

Ako otvorite Annual 2015., vidjet ćete presliku rada „Demasculinization .....“ uz 22 koautora iz SAD, Engleske, Kanade, Japana, Belgije, Argentine su i dva koautora Jasna Kniewald i Zlatko Kniewald iz Zagreba, Hrvatska s Prehrambeno-biotehnološkog fakulteta. Odabir je radio Tyrone B. Hayes isključivo na osnovu dostupnih referencija iz baza podataka. U više od 80 naših, bilo pojedinačno ili zajedno objavljenih radova i to isključivo u inozemnim znanstvenim časopisima, koautori su bili samo znanstvenici iz Hrvatske, a znanstvena istraživanja su ostvarena u našim laboratorijima u Zagrebu.

O mojim aktivnostima unutar Akademije mlađi članovi mogu dobiti obavijesti uvidom u godišnjake Akademije, a ostali me poznaju.

Na kraju u ime svih nagrađenih, veliko hvala, s obvezom da naš daljnji rad bude tako uspješan i u budućnosti, a svoju nagradu osobno dijelim s članicom emeritusom Akademije profesoricom Jasnom Kniewald, a posvećujem ju svojoj djeci i petorici unuka od kojih su već trojica budući inženjeri (AGG, FSB, FER).

I na kraju riječi-naslov moje najdraže pjesme „Bože čuvaj Hrvatsku“

Hvala na pozornosti!